Irinicak ka owectciketcik

Manawan/Wemotaci 
Irinicak ka owectciketcik. Weckatc, tawokopon iriniwok napitc notcimik e tacikewaspan. Nama orina micikitawakopon erowek aric micta mirwatcitahitisowakopon. Nama orina warowik neta tacikewakopon kotakihik iriniwok, erowek mitcetotenowesiakopon.
Aci kekat kata nipaniaiamihaniwon. Pa nisawiwok. Anahwe iriniw matcaw kitci ntohotc, omicta okosa witcewew. Ekoni aci e nisawitc aka kitci noteparitcik mitcimiriw nipa aiamihaniwonike, kitci ki acamatcik otcirowemakaniwawa, kaie kitci pakitanakik mokocaniwonike. Anahwe iskwew pa wectaw omikiwam. Owectcikewok kirika omicta otanisa. Micta mireritamiriwa kotakihi onitcanica. Ickwecic naha peikw acitc naha ickinikicic. Orina ntowerimewok cikopia pitakamik kitci apiritci. Nama mireritamiriwa onikihikowawa. "Ekote ni erowek" itakaniwok. Nama ni misawatc ki ka tipahenano kotakihi owectcikana. 
Kek nikotin e ickwa kiskinohamakaniwitcik, kimotc ki matceitaw ositaskoriw anahwe ickinikicic, wicamew ocima. Ki ka natcikohano cikopi itew, kimotc tca ki ka owectcikanano. Aci kata matcawok. Kek wapatamokw e meskonawaniwonik konik. Micta apicicimocin. Mia ocki awacic omeskonam. Micta kockwapamowok. Ekoni e ici nosinetatcik. Cekwatikw cikopik itaskanowemokoniw. Kek erotc mia e kweskiroweparik, mia e otcipitikotcik kekwaritake, micta mamaskatcipariwok. Erotc pitakamik mikwamicicik kaskeritamok e taci apitcik. 
Micta mitcetiwok irinicak. Mekwata micta owectcikewok kaie wirawow. Micta mirwaciniw owectcikaniwaw, matawinakoniw sa kotc, irin kitomokoniw e micta mirotakonik. Micta sa kotc mirwamowok aniki awacak. Ki acamakaniwok, eckwa mitcisotcik aci itakaniwok kitci kiwetcik. Kirika ki itakaniwok: "Kecpin miro sapitowekwe kinikihikowawa, miro otamirowekwe kimikiwamok kaie kiskinohamatokamikok, ni ka nta ocihanan nahwe mitowi cikopi mia nipa aiamihaniwoke". Micta mireritamok. Tekocikik omikwamiwak, micta mamaskateritamok. Nama kaie tekaci arimotamok ka ki iciwepisitcik, tepirak kotc nakasiwok. Wipatc nipawok wetakocinik, micta miro awaciwiwok.
Kek tepiskarik, aci kitci nipa aiamihaniwok, matcawok kaskina aiamihemikwamik e icatcik. Apitc pe kiwetcik, kockwapamowok e micta mirwacinik omikwamiwaw e ki pe nta owectcikaniwonik. Micta mirotakoniw kaie. Pitama kaie ki pehowok aniki irinicak ka ki owectciketcik. Taci nimiwok neta epwamici orowiapikemotcik, erotc kotc nama otci nokosiwok. Aci wirctamiwaw kata nimiwok aniki neta ka taciketcik, micta mireritamok. 

Thérèse Niquay e ki orasinahamokoponen
Tipanictawin:E matcectakaniwok
Tipanictawin:Atisokana

Tipanictawin:E matcectakaniwok‎